‚Limit vo výške 10 % pre podiely v prvom rade emitované francúzskymi fondmi Fonds Communs de Créances alebo rovnocennými subjektami zaoberajúcimi sa sekuritizáciou, ako sa uvádza v písmenách d) a e), sa neuplatňuje do 31. decembra 2013 za predpokladu, že: (i) originátorom sekuritizovaných expozícií nehnuteľnostiam určeným na bývanie alebo na podnikanie je člen tej istej konsolidovanej skupiny ako vydavateľ krytých dlhopisov, alebo subjekt pridružený k rovnakému ústrednému orgánu ako vydavateľ krytých dlhopisov (členstvo alebo pridruženie v rovnakej skupine sa určuje v rovnakom čase, ako sa z nadradených podielov vytvorí kolaterál krytých dlhopisov); ii) člen rovnakej konsolidovanej skupiny ako vydavateľ krytých dlhopisov alebo subjekt pridružený k tomu istému centrálnemu orgánu ako vydavateľ krytých dlhopisov si ponecháva celú tranžu prvej straty podporujúcu tieto podiely v prvom rade. Pred uplynutím tohto obdobia a najneskôr do 31. decembra 2012 Komisia preskúma vhodnosť tejto delegácie a prípadne vhodnosť rozšírenia podobného zaobchádzania na akúkoľvek inú formu krytého dlhopisu. V kontexte tohto preskúmania môže Komisia v prípade potreby prijať delegované akty v súlade s právomocou stanovenou v článku 151a s cieľom predĺžiť toto obdobie alebo zabezpečiť trvalý charakter tohto delegovania alebo ho predĺžiť na iné formy krytých dlhopisov.‘ “

Odôvodnenie Z dôvodov uvedených v tomto stanovisku má ECB určité obavy v súvislosti s odstránením požiadavky, aby mali podiely v prvom rade najvyššie hodnotenie úverovej bonity nominovanou externou inštitúciou hodnotiacou úverovú bonitu (ECAI), lebo by tým mohlo dôjsť k ďalšiemu narušeniu dôveryhodnosti a transparentnosti trhu s krytými dlhopismi. Z tohto dôvodu ECB navrhuje opätovné vloženie tejto požiadavky. V každom prípade by v blízkej budúcnosti malo byť cieľom odstránenie výnimky a vytvorenie pevne stanoveného súboru kritérií pre zaradenie aktív do krycej skupiny krytých dlhopisov, ktorý: (i) sa nespolieha na externé ratingy, (ii) je dostatočne presvedčivý na to, aby zaistil dôveru trhu voči krytým dlhopisom. Preto by sa mal odstrániť akýkoľvek odkaz na možné predĺženie obdobia, počas ktorého sa uplatňuje výnimka (na neurčito). ECB si uvedomuje, že sa v prílohe VI bode 68 i) vyžaduje, aby sa podiely v prvom rade, ktoré sa používajú ako zábezpeka, kvalifikovali do 1. stupňa kreditnej kvality. Nemá to však vplyv na obavu z odstránia požiadavky, aby mali podiely v prvom rade najvyššie hodnotenie úverovej bonity nominovanou ECAI. Je to tým, že požiadavka 1. stupňa kreditnej kvality sa uplatňuje len vo vzťahu k limitu 10 % nominálnej hodnoty nesplatenej emisie, ktorý sa uplatňuje, ak nedochádza k výnimke. V tomto ohľade sa poukazuje na skutočnosť, že stupne kreditnej kvality od 1 do 6 majú určiť príslušné orgány v súlade s článkom 82 smernice 2006/48/ES, čo naznačuje určitú mieru voľnej úvahy vo vzťahu ku kreditnej kvalite. ECB však chápe pojem „najvyššia kategória hodnotenia úverovej bonity“ v užšom vymedzení. Podľa navrhovanej smernice vo verzii prijatej Európskym parlamentom sa výnimka môže uplatniť pod dvomi podmienkami: Prvou podmienkou je, aby pôvodca sekuritizovaných expozícií nehnuteľnostiam určeným na bývanie alebo na podnikanie patril do tej istej skupiny ako emitent krytých dlhopisov. Podľa názoru ECB môže byť overovanie tejto požiadavky v praxi náročné. Druhou požiadavkou je, aby si člen tej istej skupiny ponechal celú tranžu prvej straty podporujúcu tieto podiely v prvom rade. Hoci je tranža prvej straty ponechaná v rámci skupiny, podľa názoru ECB môžu subjekty túto požiadavku poľahky obísť s použitím stratégií zaistenia. Z týchto dôvodov ECB nepovažuje tieto podmienky samé o sebe za dostatočné záruky, ktoré by zaistili zahrnutie týchto aktív do krycej skupiny krytých dlhopisov. ECB však uznáva, že požiadavky poskytujú držiteľom dlhopisov určitý stupeň ochrany, najmä ak budú sprevádzané opätovným vložením odkazu na najvyššiu kreditnú kvalitu vyžadovanú pre podiely v prvom rade.